**Ministru kabineta noteikumu projekta**

**„****Grozījumi Ministru kabineta 2006.gada 21.novembra noteikumos Nr.956**

**„Noteikumi par Nacionālo muzeju krājumu””** **sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2006.gada 21.novembra noteikumos Nr.956 „Noteikumi par Nacionālo muzeju krājumu”” (turpmāk – Projekts) sagatavots saskaņā ar Muzeju likuma 13.panta desmitajā daļā un 13.¹ panta astotajā daļā noteikto deleģējumu Ministru kabinetam, saskaņā ar kuru Ministru kabinets nosaka Nacionālā muzeju krājuma kopkataloga sistēmas pārzini un viņa pienākumus, Nacionālā muzeju krājuma kopkataloga informācijas sistēmā iekļaujamo datu apjomu, kārtību, kādā veidojama un papildināma Nacionālā muzeju krājuma kopkataloga informācijas sistēma, šajā sistēmā iekļauto datu apstrādes kārtību, lietotāju pārvaldību, lietotāju tiesības un atbildību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācijā Nacionālā muzeju krājuma veidošanas, papildināšanas, uzskaites un saglabāšanas kārtību, rīcību ar tajā esošajiem priekšmetiem un kolekcijām, kā arī kartību, kādā priekšmetus var atsavināt un izņemt no Nacionālā muzeju krējuma, nosaka Ministru kabineta 2006.gada 21. novembra noteikumi Nr. 956 „Noteikumi par Nacionālo muzeju krājumu” (turpmāk – MK noteikumi Nr.956). 2017.gada 8.jūnijā, veicot grozījumus Muzeju likumā un papildinot to ar 13.¹ pantu „Nacionālā muzeju krājuma kopkataloga informācijas sistēma”, Latvijas muzejiem izveidotā datubāze – Nacionālā muzeju krājuma kopkataloga informācijas sistēma, kas ietver muzeju krājumu priekšmetu aprakstus, ir definēta kā valsts informācijas sistēma. Muzeju likuma 2017.gada 8.jūnija grozījumi un 13.¹ panta astotās daļas deleģējums Ministru kabinetam skar arī MK noteikumus Nr.956, kuru 40.punkts nosaka, ka Nacionālā krājuma kopkataloga veidošanai muzeji un citas personas, kuru īpašumā ir Nacionālā krājuma priekšmeti, iesniedz Kultūras ministrijā pamatinformāciju par Nacionālā krājuma priekšmetiem ([1.pielikums](https://likumi.lv/doc.php?id=148769#piel1)), kā arī 83.punkts, kas nosaka, ka informāciju par Nacionālajā krājumā iekļautajiem priekšmetiem var iegūt Nacionālā krājuma kopkataloga mājas lapā internetā.  Latvijas muzejos ir uzkrāts bagātīgs kultūrvēsturisko liecību klāsts – uz 2017.gada 1.janvāri publiskajos Latvijas muzejos glabājās 6 259 670 muzeja krājuma vienības. Muzeju likums muzeja krājumu definē kā vēsturiski izveidotu, zinātniski pamatotu muzeja priekšmetu kopumu, kas sastāv no pamatkrājuma, palīgkrājuma un apmaiņas krājuma. Akreditēto valsts, pašvaldību, autonomo un privāto muzeju krājumi, kā arī privātas kolekcijas vai atsevišķi muzejiski priekšmeti veido Nacionālo muzeju krājumu. Nacionālais muzeju krājums ir nacionālā bagātība, kas ir valsts aizsardzībā. Lai nodrošinātu Latvijas kultūrvēsturiskā mantojuma – Nacionālā muzeju krājuma priekšmetu aprakstu apkopojumu un to ērtu pieejamību sabiedrībai, laika periodā no 2005.gada līdz 2014.gadam Kultūras ministrijas padotībā esošā tiešās pārvaldes iestāde Kultūras informācijas sistēmu centrs (turpmāk – Centrs) īstenoja Eiropas reģionālās attīstības fonda (ERAF) Nacionālās programmas projektu „Nacionālā muzeju krājuma (NMK) kopkatalogs” (turpmāk – Sistēma). Kopš 2007.gada Sistēma tika nodota muzeju rīcībā un turpmākajos gados tā tika uzlabota. Muzeji jau desmit gadus ievada Sistēmā sava muzeja krājumā esošo priekšmetu un kolekciju aprakstus, veic muzeja priekšmetu digitalizēšanu un datu publiskošanu Sistēmas publiskajā daļā – portālā [www.nmkk.lv](http://www.nmkk.lv). 2017.gada sākumā Sistēmā bija ievadīti vairāk kā 1 miljons muzeja priekšmetu aprakstu, kas sastāda aptuveni 17% no muzeju krājumos esošo priekšmetu kopskaita. 2016.gadā Sistēmu kopumā lietoja 120 Latvijas akreditētie muzeji un to struktūrvienības.  Ņemot vērā valsts un muzeju pienākumu nodrošināt kultūrvēsturisko vērtību pieejamību sabiedrībai, radot tam atbilstošus īstenošanas mehānismus, Muzeju likumā muzeju praksē ieviestajai Sistēmai bija nepieciešams piešķirt valsts informācijas sistēmas statusu un nodrošināt normatīvi tiesiskā regulējuma atbilstību faktiskajai situācijai. Muzeju likumā 2017.gada 8.jūnijā tika veikti grozījumi, to papildinot ar 13.¹ pantu „Nacionālā muzeju krājuma kopkataloga informācijas sistēma”.  Ņemot vērā to, ka gan MK noteikumi Nr.956, gan Muzeju likuma 13.¹ pantā definētā Nacionālā muzeju krājuma kopkataloga informācijas sistēma regulē ar Nacionālo muzeju krājumu saistītus jautājumus, Projekta tiesiskā regulējuma mērķis ir papildināt MK noteikumus Nr.956 ar normām, ko paredz Muzeju likuma 13.¹ panta astotās daļas deleģējums Ministru kabinetam, tādejādi novēršot tiesību normu dublēšanos, kas veidotos, izstrādājot atsevišķus Ministru kabineta noteikumus, kas saistīti ar Nacionālā muzeju krājuma kopkataloga informācijas sistēmas darbību, kā arī pilnveidot MK noteikumos Nr.956 noteikto tiesisko regulējumu muzeju rīcībai ar Nacionālo muzeju krājumu.  Ņemot vērā minēto, no MK noteikumiem Nr.956 tiek svītrots 40.punkts (Projekta 1.7.apakšpunkts), redakcionāli precizēts 37.punkts (Projekta 1.4.apakšpunkts), 42.punkts (Projekta 1.8.apakšpunkts), 47.punkts (Projekta 1.9.apakšpunkts), MK noteikumi Nr.956 tiek papildināti ar 48.¹ punktu (Projekta 1.10.apakšpunkts), kā arī tiek svītrots 50.punkts un 83.punkts (Projekta 1.11. un 1.17.apakšpunkts). MK noteikumu Nr.956 1.pielikums tiek izteikts jaunā redakcijā (Projekta 1.20.apakšpunkts).  Lai pilnveidotu tiesisko regulējumu muzeju rīcībai ar Nacionālo muzeju krājumu, vienlaikus ar grozījumiem, kas attiecas uz Nacionālā muzeju krājuma kopkataloga informācijas sistēmu, MK noteikumos Nr.956 tiek veikti šādi grozījumi:   1. ņemot vērā, ka MK noteikumu Nr.956 30., 32. un 34.punktā tiek lietots aktualitāti zaudējis „Latvijas Vēstneša” apzīmējums, to paredzēts aizstāt ar vārdiem „oficiālajā izdevumā” „Latvijas Vēstnesis”” (Projekta 1.3.apakšpunkts); 2. papildināts MK noteikumu Nr.956 1.punkts, iekļaujot tajā Muzeju likuma 13.¹ panta „Nacionālā muzeju krājuma kopkataloga informācijas sistēma” astotās daļas deleģējumu Ministru kabinetam (Projekta 1.1.apakšpunkts); 3. lai saskaņotu Muzeju likumā un MK noteikumos Nr.956 lietoto terminoloģiju, kā ari ņemtu vērā Muzeju likumā Ministru kabinetam noteiktā pilnvarojuma tvērumu, tiek precizēts MK noteikumu Nr.956 37.punkts un 42.punkts. Ņemot vērā Muzeju likuma 13.¹ panta pirmajā daļā noteikto, ka Nacionālajā krājumā esošo priekšmetu un kolekciju apraksti tiek iekļauti Nacionālā muzeju krājuma kopkataloga informācijas sistēmā, spēkā esošā MK noteikumu 956 37.punkta norma par to, ka Nacionālā krājuma uzskaites sastāvdaļa ir „[..] pamatinformācijas par muzeja priekšmetu reģistrēšanu pamatkrājuma inventāra grāmatā [..]”, tiek aizstāta ar normu par Nacionālā krājuma priekšmetu aprakstīšanu informācijas sistēmā (Projekta 1.4.apakšpunkts). Savukārt, precizējot MK noteikumu 956 42.punktu, tiek noteikts, kas tiek ietverts Nacionālā krājuma priekšmetu uzskaites dokumentācijā (Projekta 1.8.apakšpunkts). Spēkā esošā MK noteikumu Nr.956 42.1.¹ un 42.2.apakšpunktu redakcija nesniedz pietiekoši precīzu regulējumu, kādos gadījumos tiek pieļauta sākotnējā akta izveidošana un, kāda ir minimālā informācija, kas būtu ietverama sākotnējā aktā, kā arī nenosaka to, ka pēc pilnīgas informācijas iegūšanas tādā apjomā, kas norādīts MK noteikumu Nr.956 44.punktā, muzejam ir jāsastāda akts par priekšmeta pieņemšanu muzeja īpašumā. Projektā noteiktās izmaiņas MK noteikumu Nr.956 42.punkta redakcijā nosaka, ka muzeja sākotnējais (pagaidu) akts ir priekšmeta iegūšanas dokumenta sastāvdaļa, ko veido kā starpposmu priekšmeta iegūšanas dokumenta sastādīšanai, kam seko akts par priekšmeta pieņemšanu muzeja īpašumā, norādot pilnu MK noteikumu Nr.956 44.punktā ietverto informāciju. MK noteikumu Nr.956 42.punkts strukturēts tā, lai norādītu visus iespējamos uzskaites dokumentācijas veidus; 4. efektivizējot Nacionālā muzeju krājuma uzskaiti, MK noteikumi Nr.956 tiek papildināti ar jaunu 37.¹ punktu, kas nosaka muzeja tiesības veikt muzeja krājuma uzskaiti, izmantojot Nacionālā muzeju krājuma kopkataloga informācijas sistēmas vai citu informācijas sistēmu sniegtās iespējas (Projekta 1.5.apakšpunkts). Papildinot MK noteikumus Nr.956 ar 48.¹ punktu (Projekta 1.10.apakšpunkts), tiek paredzētas muzeja tiesības inventāra grāmatu izdrukāšanai no Nacionālā muzeju krājuma kopkataloga informācijas sistēmas vai citām informācijas sistēmām. Ņemot vērā muzeju krājumu dažādo apjomu, kā arī muzeju personāla dažādo kapacitāti, šīs normas muzejiem tiek piedāvātas kā iespēja, bet ne obligāta prasība, tādejādi izvairoties no neīstenojamu prasību izvirzīšanas un administratīvā sloga palielināšanas. Ieviešot Latvijas muzejos Nacionālā muzeju krājuma kopkataloga informācijas sistēmu, tika respektētas muzeju iestrādnes muzeja krājuma darba informatizācijā un pieļauta iespēja saglabāt arī pirms Nacionālā muzeju krājuma kopkataloga informācijas sistēmas ieviešanas izstrādātās informācijas sistēmas (piemēram, MUPUS Rakstniecības un mūzikas muzejā, *Meandrs* Latvijas Nacionālajā mākslas muzejā un citas sistēmas vairākos pašvaldību muzejos). Muzejiem, kuri lieto citu muzejā izveidotu informācijas sistēmu, ir jānodrošina datu eksports uz Nacionālā muzeju krājuma kopkataloga informācijas sistēmu; 5. precizēts MK noteikumu Nr.956 39.punkta formulējums (Projekta 1.6.apakšpunkts). Spēkā esošā MK noteikumu Nr.956 39.punkta redakcijā noteikts, ka Nacionālā krājuma priekšmetu uzskaites un zinātniskās izpētes dokumentāciju pastāvīgi glabā muzeja arhīvā. Saskaņā ar Latvijas arhīvu darbu reglamentējošajiem normatīvajiem aktiem tiek sagaidīts, ka materiālus, ko muzejs ir apkopojis, lai aprakstītu muzeja krājuma priekšmetus, izzinātu to vēsturi, pielietojumu, autentiskumu, memoriālo vērtību vai citu būtisku informāciju, kas veido priekšmeta muzejisko vērtību, tie ir jāapstrādā un jāglabā kā arhīva dokumentus. Tomēr, parasti šie materiāli ir dažādu dokumentu noraksti, kopijas u.c. veida palīgmateriāli. Gadījumā, ja muzeja krājuma priekšmeta izpētes rezultātā tiek iegūti oriģinālmateriāli, tie tiek iekļauti vai nu muzeja pamatkrājumā, vai palīgkrājumā. Tādēļ nav pamatoti iegūtos palīgmateriālus uzskatīt par arhīva dokumentāciju, kura būtu apstrādājama un glabājama atbilstoši arhīvu darba noteikumiem; 6. ņemot vērā to, ka Nacionālā krājuma priekšmetu „iegūšanas dokumenti” ir viens no MK noteikumu Nr.956 42.punktā noteiktajiem muzeju Nacionālā krājuma priekšmetu uzskaites dokumentācijas veidiem, tiek precizēts MK noteikumu Nr.956 47.punkts, svītrojot no tā vārdus „iegūšanas dokumentu” (Projekta 1.9.apakšpunkts). Savukārt MK noteikumu 956 50.punkts tiek svītrots, tādēļ, ka inventāra grāmatas tiek norādītas MK noteikumu Nr.956 42.punktā kā viens no Nacionālā krājuma priekšmetu uzskaites dokumentācijas veidiem un to reģistrēšanu reģistrācijas žurnālā nosaka MK noteikumu Nr.956 47.punkts (Projekta 1.11.apakšpunkts); 7. detalizēti reglamentēta Nacionālā muzeju krājuma priekšmetu esības pārbaužu organizēšanas kārtība, precizējot MK noteikumu Nr.956 53., 55. un 93.punktu (Projekta 1.12., 1.14. un 1.18.apakšpunkts), kā arī MK noteikumi Nr.956 papildināti ar jaunu 53.¹ punktu (Projekta 1.13.apakšpunkts). Tiesiskā regulējuma uzlabojumi ir nepieciešami, lai novērstu muzeju akreditācijas procesos konstatētās nepilnības Nacionālā muzeju krājuma uzskaitē un saglabāšanā. Spēkā esošais regulējums MK noteikumu Nr.956 53.punktā nosaka, ka esošie muzeja priekšmeti tiek salīdzināti ar ierakstiem inventāra grāmatās, priekšmetu iegūšanos dokumentos un pārējo uzskaites dokumentāciju. Muzeju īstenotās darbības un izvēlētā metodika, organizējot muzeja krājuma priekšmetu esības pārbaudes, nenodrošina pilnīgas un ticamas informācijas iegūšanu. Projekta 1.13.apakšpunkts nosaka, kā veicamas muzeja krājuma priekšmetu esības pārbaudes, savukārt Projekta 1.12. un 1.14.apakšpunktā konkretizēta muzeju direktoru (vadītāju) rīcība, organizējot muzeja krājuma priekšmetu esības pārbaužu procesu – nosakot pārbaudāmo priekšmetu apjomu, pārbaudes laiku un komisijas sastāvu, kā arī, kāda veida informācija ir iesniedzama Kultūras ministrijai kā atbildīgajai institūcijai, kas pārrauga Nacionālā muzeju krājuma saglabāšanu, gadījumos, kad konstatēti muzeja priekšmetu zudumi; 8. kā aktualitāti zaudējis tiek precizēts MK noteikumu Nr.956 58.punkts (Projekta 1.15.apakšpunkts), jo muzeju darbības prakse ir parādījusi, ka nav iespējams uzskaitīt visus nevēlamos signēšanas materiālus, tādēļ tiesiskais regulējums tiek ierobežots ar prasību, ka signēšanas materiāliem ir jābūt pārbaudītiem. MK noteikumu Nr.956 78.punktā (Projekta 1.16.apakšpunkts) noteiktā norma, ka restaurētie krājuma priekšmeti ir jāglabā atsevišķi no nerestaurētajiem priekšmetiem, tiek svītrota kā praksē nerealizējama. Lai garantētu Nacionālā krājuma priekšmetu saglabātību, MK noteikumu Nr.956 66.1.apakšpunkts nosaka, ka pie krātuvēm tiek izveidots izolators, kurā ievieto un apstrādā priekšmetus, kas inficēti ar kaitēkļiem, sēnītēm vai citādi; 9. papildināts MK noteikumu Nr.956 93.punkts (Projekta 1.18.apakšpunkts), nosakot, kādā laika periodā ir pārbaudāma liela apjoma muzeju priekšmetu deponējumu esība un saglabātība. Tas ir nepieciešams tādēļ, ka MK noteikumu Nr.956 19.punkts nosaka, ka muzeja Nacionālā krājuma priekšmeti var glabāties arī citā institūcijā un muzeji šo priekšmetu eksponēšanai slēdz deponējumu līgumus. Veicot reformas muzeju nozarē, 2009.gadā tika reorganizēts Rakstniecības, teātra un mūzikas muzejs, izveidojot Rakstniecības un mūzikas muzeju, Memoriālo muzeju apvienību un E.Smiļģa Teātra muzeju nododot Latvijas Kultūras akadēmijai. Vienlaikus tika pieņemts lēmums Rakstniecības, teātra un mūzikas muzeja krājumu atstāt centralizētu, t.i., nenodalīt no šī krājuma tās kolekcijas, kas ir saistītas ar Memoriālo muzeju apvienības struktūrvienībām un E.Smiļģa Teātra muzeju. Šobrīd Rakstniecības un mūzikas muzejs kā centralizētā krājuma glabātājs slēdz deponējuma līgumus ar Memoriālo muzeju apvienību un E.Smiļģa Teātra muzeju par Nacionālā krājuma priekšmetu nodošanu šo muzeju darbības vajadzībām. Saskaņā ar MK noteikumu Nr.956 93.punkta regulējumu Rakstniecības un mūzikas muzejam ir jānodrošina deponēto priekšmetu pārbaude ne retāk kā reizi gadā. Ņemot vērā deponējuma apjomu, grozījumi MK noteikumu Nr.956 93.punktā nosaka, ka muzejam pilna deponēto priekšmetu esības pārbaude ir jānodrošina vienu reizi piecos gados. Tādējādi tiek nodrošināta kontroles sistēma, kas nerada nepārvaramu administratīvo slogu.   Lai MK noteikumos Nr.956 iekļautu normas, kas izriet no Muzeju likuma 13.¹ panta astotajā daļā noteiktā deleģējuma Ministru kabinetam, Projekts paredz MK noteikumu Nr.956 papildināšanu ar jaunu VII.nodaļu „Nacionālā muzeju krājuma kopkataloga informācijas sistēma” (Projekta 1.19. – 1.20.apakšpunkts).  Saskaņā ar 2017.gada 8.jūnija grozījumiem Muzeju likumā Sistēmā tiek apkopoti Nacionālajā muzeju krājumā esošo priekšmetu un kolekciju apraksti. Atbilstoši minēto grozījumu 13.1 panta astotajā daļā noteiktajam, Ministru kabinets nosaka Nacionālā muzeju krājuma kopkataloga sistēmas pārzini un viņa pienākumus, Nacionālā muzeju krājuma kopkataloga informācijas sistēmā iekļaujamo datu apjomu, kārtību, kādā veidojama un papildināma Nacionālā muzeju krājuma kopkataloga informācijas sistēma, šajā sistēmā iekļauto datu apstrādes kārtību, lietotāju pārvaldību, lietotāju tiesības un atbildību.  Sistēmas pārzinis un tā pienākumi tiek noteikti, papildinot MK noteikumus Nr.956 ar 95.punktu. Saskaņā ar Ministru kabineta 2012.gada 18.decembra noteikumu Nr.928 „Kultūras informācijas sistēmu centra nolikums” 2.punktu Kultūras informācijas sistēmu centra (turpmāk – Centrs) darbības mērķis ir nodrošināt bibliotēkās, arhīvos un muzejos uzkrāto informācijas avotu un kultūras vērtību pieejamību sabiedrībai, izveidojot integrētu automatizētu informācijas sistēmu. Centrs kopš 2005.gada nodrošina Sistēmas attīstību, organizē un vada Sistēmas darbību. Tādēļ Projekts paredz MK noteikumu Nr.956 95.punktā noteikt Centru par Sistēmas pārzini. Centrs nodrošina darbam ar Sistēmu muzeju darbinieku apmācības. Ņemot vērā Valsts informācijas sistēmu likuma 1.panta 3.punktā noteikto tiesisko regulējumu, Centrs veic arī Sistēmas turētāja pienākumus.  Projekts paredz noteikt Sistēmā iekļaujamo datu apjomu un apstrādes kartību, papildinot MK Noteikumus Nr.956 ar 94. un 96.punktu, kā arī 1.pielikumu, kurā Sistēmā iekļaujamie dati tiek iedalīti obligātos un ieteicamos datos. Kā obligātie lauki tiek noteikta tā muzeja priekšmeta vai kolekcijas apraksta informācija, kas ir nepieciešama, lai iegūtu ziņas par priekšmeta atrašanos Nacionālajā krājumā un, kas Muzeju likuma 13.panta trešajā daļā ir kvalificēta kā „pamatinformācija”. Projekts neparedz visu apraksta datu obligātumu, jo objektīvu iemeslu dēļ muzejam pilna informācija var nebūt (piemēram, informācija par priekšmeta autoru vai darinātāju).  Projekts paredz Sistēmā apstrādāt personu datus un nosaka katram apstrādājamo personas datu veidam savus apstrādes mērķus, apstrādes veidus un apstrādes termiņus (papildinot MK Noteikumus Nr.956 ar 97. – 106.punktu). Centrs 2013.gadā ir noslēdzis licences līgumu ar biedrību „Autortiesību un komunicēšanās konsultāciju aģentūra/Latvijas Autoru apvienība” par tiesībām publiskot ar autortiesībām aizsargāto autoru vizuālos darbus Sistēmā.  Arī attiecībā uz personas datiem muzeju rīcībā var nebūt informācija par priekšmeta autoru vai priekšmeta memoriālo vēsturisko piederību. Tomēr priekšmeta autora, darinātāja vai izgatavotāja vārda, uzvārda vai pseidonīma, dzimšanas gada, mēneša un datuma apstrāde ir nepieciešama, lai Nacionālais muzeju krājums būtu izmantojams kā avots precīzas informācijas sniegšanai pētniecības un sabiedrības izglītošanas vajadzībām, kā arī autora tiesību nodrošināšanai. Minētā mērķa īstenošanai priekšmeta autora, darinātāja vai izgatavotāja personas dati tiks apstrādāti visu laiku, kamēr priekšmets ir iekļauts Nacionālajā krājumā, palīgkrājumā vai apmaiņas krājumā.  Ar priekšmeta vēsturi saistītas personas vārda un uzvārda apstrāde ir nepieciešama pētniecības un sabiedrības izglītošanas vajadzībām gadījumos, kad priekšmeta muzejiskā vērtība ir saistīta ar konkrētu personu un priekšmets pats par sevi bez informācijas par tā vēsturisko vai memoriālo piederību nebūtu uzskatāms par kultūrvēsturisku vērtību un nebūtu iekļauts Nacionālajā muzeju krājumā. Minētā mērķa nodrošināšanai ar priekšmeta vēsturi saistītas personas dati tiks apstrādāti visu laiku, kamēr priekšmets ir iekļauts Nacionālajā krājumā, palīgkrājumā vai apmaiņas krājumā.  Ņemot vērā to, ka muzejiem ir jānodrošina Nacionālā muzeju krājuma uzskaite, kas ietver tai skaitā priekšmeta iegūšana dokumentācijas nodrošināšanu (Projekta 1.8.apakšpunkts), Sistēmas funkcionalitāte kā papildus iespēju muzejiem piedāvā muzeju krājuma priekšmetu uzskaites dokumentēšanu Sistēmas darba vidē. Muzejiem nav obligāts pienākums veikt muzeja krājuma uzskaites dokumentēšanu tieši Sistēmas darba vidē, tomēr, ja muzejs izvēlas Sistēmu izmantot šīm vajadzībām, Projektā ir definēts Sistēmas darba vidē ievadāmo datu apjoms. Piemēram, priekšmeta atsavinātāja (dāvinātāja, pārdevēja) vārda, uzvārda, personas koda, deklarētās dzīves vietas, kontaktinformācijas apstrāde izriet no datu subjekta līgumsaistībām un ir nepieciešama, lai muzejs noslēgtu attiecīgu līgumu ar priekšmeta atsavinātāju. Šo datu apstrāde notiek priekšmeta uzskaites nolūkos Sistēmas darba vidē un šādi dati nav publiski pieejami. Priekšmeta atsavinātāja personas dati Sistēmā tiek apstrādāti visu laiku, kamēr priekšmets ir iekļauts kāda no muzeja krājumiem – Nacionālajā muzeju krājumā, muzeja palīgkrājumā vai apmaiņas krājumā.  Sistēmas darba vidē noteiktais personas datu apjoms nodrošina iespēju identificēt fizisku personu, kura tiesiskā veidā nodod un pieņem muzeja priekšmetu, kā arī iespēju sazināties ar personu, ja muzejs, pēc priekšmeta izpētes, pieņem lēmumu neuzņemt priekšmetu savā krājumā. Turklāt, personu ir nepieciešams identificēt un sasniegt, ja muzejam rodas šaubas par priekšmeta likumīgas iegūšanas veidu, kā arī priekšmetu izmantošanas noteikumiem, ja tas ir ar autortiesībām aizsargāts priekšmets. Tomēr arī gadījumos, kad muzejs izvēlas izmantot minēto Sistēmas funkcionalitāti, muzejam ne vienmēr ir pieejami dati par personām, kuras priekšmetus atstāj muzejam anonīmā veidā.  Personas, kurai tiek piešķirtas pieejas tiesības Sistēmas darba videi, vārda, uzvārda, darba vietas, amata, e-pasta, tālruņa numura apstrāde ir nepieciešama, lai nodrošinātu valsts informācijas sistēmas atbilstību drošības prasībām saskaņā ar Valsts informācijas sistēmu likumu, Informācijas tehnoloģiju drošības likumu un Ministru kabineta 2015.gada 28.jūlija noteikumiem Nr.442 „Kārtība, kādā tiek nodrošināta informācijas un komunikācijas tehnoloģiju atbilstība minimālajām drošības prasībām” (turpmāk – MK noteikumi Nr.442). MK noteikumu Nr.442 15.11.apakšpunkts nosaka, ka sistēmas pārzinim ir jānodrošina izsekojamība jebkurai sistēmas piekļuvei līdz konkrētam sistēmas lietotāja kontam vai interneta protokola (IP) adresei. Turklāt, sistēmas pārzinim ir jānodrošina sistēmas lietotāju pārvaldība, kā rezultātā ir jāapstrādā to personu dati, kurām tiek dota pieeja sistēmas darba videi. Sistēmas darba vides lietotāja personas dati Sistēmā tiek apstrādāti visu laiku, kamēr personai ir piešķirtas pieejas tiesības darba videi. Anulējot Sistēmas darba vides lietotāja pieejas tiesības, personas dati tiek dzēsti pēc auditācijas pierakstu glabāšanas termiņa beigām. Saskaņā ar MK noteikumu Nr.442 15.10.apakšpunktu sistēmas pārzinim ir jānodrošina auditācijas pierakstu veidošana un uzglabāšana. Auditācijas pierakstu uzglabāšanas termiņi ir noteikti Sistēmas drošības dokumentācijā, kura nav publiski pieejama.  Ņemot vērā iepriekš minēto, Projektā nav iespējams minēt precīzu Sistēmas darba vides lietotāja personas datu uzglabāšanas termiņu. Ja Sistēmas darba vides lietotājs pēc pieejas tiesību anulēšanas vērsīsies pie Sistēmas pārziņa pēc informācijas, cik ilgi tiks uzglabāti personas dati, pārzinis šādu informāciju varēs sniegt tikai pēc auditācijas pierakstu dzēšanas, informējot personu par personas datu dzēšanu, nenorādot precīzu laiku.  Sistēmas publiskās vides lietotāja e-pasta apstrāde notiek vienīgi tad, ja lietotājs brīvprātīgi ievada savu e-pastu Sistēmā. Sistēma šādu funkcionalitāti paredz kā papildu iespēju un neierobežo Sistēmas publiskās vides lietotāju tiesības reģistrēt savu lietotāju kontu bez e-pasta norādīšanas. E-pastu būs nepieciešams norādīt tiem lietotājiem, kuri vēlēsies saņemt Sistēmas sniegto e-pakalpojumu (augstas izšķirtspēja digitālo attēlu maksas datnes saņemšana). Pretējā gadījumā elektroniski pasūtīto muzeju maksas pakalpojumu lietotājs nevarēs saņemt sev visērtākā veidā – uz savu e-pastu.  Sistēmas publiskā daļa ir pieejama gan reģistrētiem, gan nereģistrētiem lietotājiem. Papildinot MK Noteikumus Nr.956 ar 116.punktu reģistrētiem lietotājiem ir tiesības izmantot Sistēmas paplašinātu publiskās vides funkcionalitāti un e-pakalpojumus. Lietotāja e-pasta adrese Sistēmā tiek apstrādāta visu laiku, kamēr lietotājs nedzēš savu lietotāja kontu.  Muzeji, kā e-pakalpojuma turētāji, nodrošinās savus e-pakalpojumus Sistēmas lietotājiem atbilstoši Ministru kabineta 2017.gada 4.jūlija noteikumiem Nr.402 „Valsts pārvaldes e-pakalpojumu noteikumi”, kas atbilst Muzeju likuma 13.¹panta otrajā daļā noteiktajam Sistēmas mērķim - materiālā un nemateriālā cilvēces mantojuma un vides, kas ir uzkrāta muzeju krājumos, pieejamība sabiedrībai. Pārzinis, kā Sistēmas nodrošinātājs nodrošinās e-pakalpojuma izmitināšanas un darbības vidi Sistēmā.  Autentifikācijas rezultātā iegūto personas datu, kurus Sistēma saņem no Sistēmas publiskās daļas lietotāja izvēlētā autentifikācijas pakalpojuma sniedzēja, apstrāde ir nepieciešama lietotāja identifikācijai. Sistēma paredz iespējas esošajam Sistēmas publiskās daļas lietotāja kontam piekļūt, kā arī izveidot jaunu lietotāja kontu, autentificējoties caur portālu [www.draugiem.lv](http://www.draugiem.lv) un [www.yahoo.com](http://www.yahoo.com). Tuvākajā laikā Sistēmas publiskā daļa tiks salāgota ar portāla Latvija.lv „Vienotā pieteikšanās” autentifikācijas sistēmu, palielinot valsts pārvaldes e-pakalpojumu pieejamību. Autentifikācijas rezultātā iegūtie personas dati tiek dzēsti pēc auditācijas pierakstu glabāšanas termiņam beigām.  Sistēmas publiskās daļas lietotāja elektroniskā pakalpojuma saņēmēja vārda, uzvārda, personas koda apstrāde ir nepieciešama maksas pakalpojuma nodrošināšanai. Ņemot vērā to, ka Sistēmas elektroniskais pakalpojums – augstas izšķirtspējas digitālo attēlu maksas datnes saņemšana – būs muzeju maksas e-pakalpojums, ir nepieciešams elektroniski identificēt personu. Sistēmas publiskās vides lietotāju profilā nav nepieciešams ievadīt personu datus, personas dati tiks saņemti no portāla Latvija.lv „Vienotā pieteikšanās” autentifikācijas sistēmas. Sistēmā paredzētais maksas pakalpojums iedzīvotājiem būs pieejams pēc e-pakalpojuma ieviešanas muzejos, kuri vēlēsies sniegt e-pakalpojumu saskaņā ar Ministru kabineta 2017.gada 4.jūlija noteikumiem Nr.399 „Valsts pārvaldes pakalpojumu uzskaites, kvalitātes kontroles un sniegšanas kārtība”. Personas datu glabāšana e-pakalpojumu izmantošanas gadījumā tiks nodrošināta piecus gadus atbilstoši likuma „Par grāmatvedību” 10.pantā noteiktajam grāmatvedības attaisnojuma dokumentu glabāšanas termiņam.  Sistēmas veidošana, papildināšana un datu publiskošana tiek noteikta, papildinot MK noteikumus Nr.956 ar 107. - 115.punktu. Tiek paredzēts, ka muzeji un citas personas, kuru īpašumā vai valdījumā ir Nacionālā krājuma priekšmeti, slēdz līgumu ar Centru par sistēmas lietošanu.  MK noteikumu Nr.956 109.punkts nepieciešams, lai nodrošinātu operatīvu informācijas apmaiņu starp Kultūras ministriju un Sistēmas pārzini attiecībā uz jaunu muzeju akreditāciju, kas veicinās savlaicīgu līguma par Sistēmas lietošanu noslēgšanu ar jaunu Sistēmas lietotāju – muzeju.  MK noteikumu Nr.956 110.punkts nepieciešams, lai nodrošinātu operatīvu informācijas apmaiņu starp Kultūras ministriju un Sistēmas pārzini attiecībā uz izmaiņām akreditēto muzeju sarakstā, lai veiktu nepieciešamās darbības Sistēmā, aktualizētu Sistēmā pieejamos datus, vai veiktu datu eksportu no likvidējama/reorganizējama muzeja citam muzejam.  MK noteikumu Nr.956 111.punkts nepieciešams, lai noteiktu termiņu, kādos ir jāaktualizē informācija Sistēmā, ja muzejs saņem jaunus datus vai nepieciešams esošos datus labot vai papildināt.  MK noteikumu Nr.956 112.punkts nepieciešams, lai noteiktu termiņu, kādos ir jāaktualizē datus Sistēmā, ja priekšmets tiek izņemts vai atsavināts no Nacionālā krājuma.  Ņemot vērā Vides aizsardzības un reģionālās attīstības ministrijas izstrādāto Informatīvo ziņojumu par publiskās pārvaldes informācijas sistēmu konceptuālo arhitektūru, kas ietver datu atkalizmantošanas un mašīnlasāmības prasību, kā arī to, ka darbu ir sācis Latvijas Atvērto datu portāls (tīmekļvietnes adrese: <https://data.gov.lv>), kur tiks izvietoti visi Latvijas valsts pārvaldes atvērtie dati, MK noteikumu Nr.956 113.punkts nepieciešams, lai veicinātu Sistēmā esošo publiski pieejamo datu atkalizmantošanu.  Sistēmas lietotāju pārvaldības jautājumus nosaka MK noteikumu Nr.956 114. un 115.punkts, atbilstoši Muzeju likuma 13.¹panta astotajā daļā noteiktajam deleģējumam. Lai nodrošinātu muzeju un citu personu, kuru īpašumā vai valdījumā ir Nacionālā krājuma priekšmeti, piekļuvi Sistēmai un tās izmatošanu atbilstoši Sistēmas drošības prasībām, ir nepieciešams noslēgt līgumu ar Sistēmas pārzini.  MK noteikumu Nr.956 116. un 117.punkts ir nepieciešams, lai noteiktu Sistēmas lietotāju tiesības un pienākumus, atbilstoši Muzeju likuma 13.¹ panta astotajā daļā noteiktajam deleģējumam.  Papildinot MK noteikumu Nr.956 Noslēguma jautājumus ar 118.punktu, tiks noregulētas tiesiskās attiecības Sistēmas lietošanas jautājumā ar tiem muzejiem, kuriem jau ir piešķirtas Sistēmas lietošanas tiesības līdz noteikumu spēkā stāšanās dienai.  Papildinot MK noteikumu Nr.956 Noslēguma jautājumus ar 121.punktu, Projekta spēkā stāšanās ir saskaņota ar Muzeju likuma 13.¹ panta spēkā stāšanās datumu.  Projekta 1.20.punkts paredz aktualizēt MK noteikumu Nr.956 1.pielikumu. Tiek redakcionāli precizēts pielikuma nosaukums „Nacionālā krājuma priekšmetu, palīgkrājumos un apmaiņas krājumos iekļauto priekšmetu apraksti”, datu lauki strukturēti 10 apakšsadaļās, padarot tos pārskatāmākus un ērtāk lietojamus |
| 3. | Projekta izstrādē iesaistītās  institūcijas | Kultūras ministrija, Kultūras informācijas sistēmu centrs, Latvijas Muzeju padome. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akreditētie muzeji un personas, kuru īpašumā vai valdījumā ir Nacionālā muzeju krājuma priekšmeti un kolekcijas, Kultūras ministrija, pašvaldības, Latvijas Muzeju padome, Kultūras informāciju sistēmu centrs, kā arī Nacionālā muzeju krājuma kopkataloga informācijas sistēmas lietotāji: skolēni, studenti, pētnieki, mākslinieki, darbu autori u.c. interesenti |
| 2. | Tiesiskā regulējuma ietekme uz tautsaimniecību un administratīvo slogu | Administratīvās procedūras pēc būtības nemainās. Projekta grozījumi sniedz detalizētāku skaidrojumu darbībām, kas saistītas ar Nacionālā muzeju krājuma uzskaiti un saglabāšanu un jau ir noteiktas spēkā esošajos MK noteikumos Nr.956 – Projekts neparedz jaunas veicamās darbības. Tiesiskais regulējums par Nacionālā muzeju krājuma esības pārbaužu organizēšanas biežumu liela apjoma (vairāk par 15 000 priekšmetu) deponējumiem samazina līdzšinējās prasības – pārbaudīt visus deponējumus ne retāk kā reizi gadā (MK noteikumu Nr.956 93.punkts), tādējādi mazinot administratīvo slogu. Administratīvās izmaksas netiek palielinātas, administratīvās procedūras tiek nodrošinātas esošā finansējuma ietvaros. |
| 3. | Administratīvo izmaksu monetārs novērtējums | Muzeju likuma 10.panta otrās daļas 4.punktā noteiktais muzeju pienākums nodrošināt to valdījumā esošo Nacionālā muzeju krājuma priekšmetu un kolekciju aprakstu ievadīšanu, aktualizēšanu un pieejamību Nacionālā muzeju krājuma kopkataloga valsts informācijas sistēmā, nodrošinot ievadīto datu atbilstību muzeja rīcībā esošajai informācijai, kā arī ievērojot fizisko personu datu aizsardzības un autortiesību aizsardzības prasības, tiek nodrošināts muzeju gadskārtēja budžeta ietvaros, īstenojot Muzeju likuma 7.panta otrās daļas 1.punktā noteikto muzeja pamatfunkciju. Sistēmā ievadāmo muzeja priekšmetu aprakstu apjoms paredz visu muzeja jauniegūto priekšmetu aprakstu ievadīšanu Sistēmā, kas saskaņā ar MK noteikumu Nr.956 48.punktu ir obligāts muzeja pienākums.  Papildinot MK noteikumus Nr.956 ar 114.punktu par Nacionālā muzeja krājuma priekšmetiem, kuri bija Nacionālā muzeju krājuma īpašnieku īpašumā līdz šo noteikumu spēkā stāšanās dienai, Sistēmā ievada tikai priekšmeta identifikācijas un priekšmeta apraksta obligātos datus, neuzliekot muzejiem administratīvo slogu veikt pilnu datu ievadi, kā arī neparedzot pienākumu ievadīt Sistēmā datus par palīgkrājumos un apmaiņas krājumos iekļautiem priekšmetiem. Priekšmeta identifikācijas un apraksta obligātie dati ir desmit. Netiek paredzēts priekšmeta audiovizuālā pielikuma obligātums. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2017.gads** | | Turpmākie trīs gadi (*euro*) | | |
| 2018. | 2019. | 2020. |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Projektam nav finansiālās ietekmes, jo saskaņā ar Ministru kabineta 2016.gada 18.augusta ārkārtas sēdes protokollēmumu (prot. Nr.41 2.§) tika piešķirts finansējums Nacionālā muzeju krājuma kopkataloga informācijas sistēmas (NMKK.lv) uzturēšanai 2017.gadā 56 936 *euro* apmērā, 2018.gadā 57 636 *euro* apmērā, 2019. un 2020.gadā 58 336 *euro* apmērā.  Datu ievadi muzeji plāno un veic atbilstoši muzeja izstrādātajam digitalizācijas plānam sava budžeta ietvaros. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saskaņā ar Muzeju likuma 2017.gada 8.jūnija grozījumiem un grozījumiem Ministru kabineta 2006.gada 21.novembra noteikumos Nr.956 „Noteikumi par Nacionālo muzeju krājumu” tiks izstrādāti grozījumi Ministru kabineta 2012.gada 18.decembra noteikumos Nr.928 „Kultūras informācijas sistēmu centra nolikums”, tos papildinot ar jaunu Kultūras informācijas sistēmu centra uzdevumu – nodrošināt sistēmas lietotāju apmācību. |
| 2. | Atbildīgā institūcija | Kultūras ministrija, Kultūras informāciju sistēmu centrs. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ir izskatīts un atbalstīts Latvijas Muzeju padomes 2017.gada 10.maija un 4.oktobra sēdēs. |
| 2. | Sabiedrības līdzdalība projekta izstrādē | Projekta izstrādē tika iesaistīta Latvijas Muzeju padome, kurā ir pārstāvēta visaptveroša muzeju kopiena – valsts, pašvaldību, autonomo un privāto muzeju pārstāvji, kā arī Latvijas teritorija reģionālā griezumā – Latvijas Muzeju padomē darbojas Rīgas plānošanas reģiona akreditēto muzeju deleģēti pārstāvji, Kurzemes, Latgales, Vidzemes un Zemgales plānošanas reģiona akreditēto muzeju deleģēti pārstāvji. Muzeju lietotāju intereses Latvijas Muzeju padomē pauž Latvijas Pašvaldību savienības deleģēts pārstāvis, kā arī Latvijas Muzeju biedrības deleģēts pārstāvis, kurš pārstāv gan akreditēto, gan neakreditēto muzeju viedokli. Tādējādi Latvijas Muzeju padomes pārstāvniecība nodrošina visplašākā sabiedrības loka iesaisti Projekta izstrādē.  Sistēma tika izstrādāta Eiropas Reģionālās attīstības fonda projektu ietvaros sadarbībā ar muzeju pārstāvjiem, Muzeju valsts pārvaldi (vēlāk – Kultūras ministrijas Muzeju nodaļu), kas nodrošina faktiski ietekmējamo sabiedrības grupu līdzdalību.  Plašāka sabiedrības līdzdalība Projekta izstrādē nav lietderīga, jo Projekts risina tādu jautājumu loku (Sistēmas pārzinis, iekļaujamo datu apjoms, Sistēmas veidošana un papildināšana, datu apstrādes kārtība, lietotāju pārvaldība u.c.), kas ir Centra kā sistēmas pārziņa un muzeju kā datu iesniedzēju kompetence. Projekts neskar veidojamās datu bāzes satura jautājumus, par ko viedoklis varētu būt plašākai sabiedrībai – Sistēmas izmantotājiem. |
| 3. | Sabiedrības līdzdalības rezultāti | Latvijas Muzeju padome izskatīja sagatavoto Projektu, rosināja vairākus precizējumus un pēc to iekļaušanas Projektā pauda atbalstu Projekta turpmākai virzībai. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Kultūras informācijas sistēmu centrs, Latvijas muzeji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Garjāns 67330301

[Janis.Garjans@km.gov.lv](mailto:Janis.Garjans@km.gov.lv)